钦定古今图书集成/明伦汇编/家范典/第085卷 > 《悼室人十首》前人
## 钦定古今图书集成/明伦汇编/家范典/第085卷 > 《悼室人十首》前人

佳人永暮矣，隐忧遂历兹。宝烛夜无华，金镜昼恒微。
桐叶生渌水，雾天流碧滋。蕙弱芳未空，兰深鸟思时。
《湘醽》徒有酌，意塞不能持。

适见叶萧条，已复花庵郁。帐里春风荡，檐前还燕拂。
垂涕视去景，摧心向徂物。今悲辄流涕，昔叹常飘忽。
幽情一不弭，守叹谁能慰。

夏云多杂色，红光铄蕤鲜。苒弱屏风草，潭拖曲池莲。
黛叶鉴深水，丹华香碧烟。临彩方自吊，揽气以伤然。
命知悲不绝，恒如注海泉。

驾言出游衍，冀以涤心胸。复值烟雨散，清阴带山浓。
素沙匝广岸，雄虹冠尖峰。出风舞森桂，落日暧圆松。
还结生不念，楚客独无容。

秋至𢭏罗纨，泪满未能开。风光肃入户，月华为谁来？
结眉向珠网，沥思视青苔。鬓局将成葆，带减不须摧。
我心若涵烟，芬蒕满中怀。
窗尘岁时阻，闺芜日夜深。流黄夕不织，宁闻梭杼音。
凉霭飘虚座，清香荡空琴。蜻引知寂寥，蛾飞测幽阴。
乃抱生死悼，岂伊离别心。

颢颢气薄暮，蔌蔌清衾单。阶前水光裂，树上雪花团。
庭鹤哀以立，云鸡肃且寒。《方东》有苦泪，《承夜》非膏兰。
从此永黯削，萱叶焉能宽。

抒悲情虽滞，送往意所知。空座几时设，虚帷无久垂。
暮气亦何劲，严风照天涯。梦寐无端际，惝恍有分离。
意念每失乖，徒见四时亏。

神女色姱丽，乃出巫山湄。逶迤罗袂下，鄣日望所思。
佳人独不然，户牖绝锦綦。感此增婵娟，屑屑涕自滋。
清光澹且减，低意守空帷。

《二妃丽潇湘》，一有乍一无。佳人承云气，无下此幽都。
当追帝女迹，出入泛灵舆。掩暎金渊侧，游豫碧山隅。
暧然时将罢，临风返故居。